SA’ner in Engeland skuldig bevind aan moordDavid en Melanie Clark (Foto: Facebook) David Clark, ŉ eiendomsagent oorspronklik van Durban in KwaZulu-Natal, is in Engeland skuldig bevind op die “gewelddadige” moord op sy vrou. Clark (49) is in ŉ hof in Birmingham skuldig bevind dat hy sy vrou, Melanie Clark, vermoor het nadat sy hom uit die huis geskop toe hy haar daarvan beskuldig het dat sy ŉ lesbiese verhouding aangeknoop het. Hy is tot lewenslange tronkstraf gevonnis. Clark het volgehou sy vrou het hom seksueel verneder in die dae en maande voor die moord op Oujaarsaand 2017. Hy kan glo egter glad nie onthou dat hy sy vrou in die bors met ŉ mes gesteek het by hul huis in Stoke Prior, naby Bromsgrove in Worcestershire nie. ŉ Jurie het sy weergawe verwerp en hy is Donderdag tot lewenslange tronkstraf, met ŉ minimum termyn van 15 jaar, gevonnis. Die regter het aan Clark gesê Melanie (44) was “ŉ gesonde vrou in die fleur van haar lewe”. “Die gewelddadige aanval was sonder enige waarskuwing.” Die egpaar het mekaar sedert hul kinderjare geken. Ná die moord het die voormalige weermag-paramedikus nooddienste gebel en aan die operateur gesê: “Ek is jammer, ek het my vrou vermoor.” Die regter het tydens sy uitspraak gesê Melanie het hom “bietjie uitgelok” en dit het ŉ rol gespeel in die vonnisoplegging. Clark het tydens sy getuienis gesê hy weet nie of sy vrou se bewering, dat sy ŉ lesbiese verhouding met ŉ vriendin gehad het, die waarheid is of nie. Hy beweer sy het op hom geskree en hom verneder en gesê sy geslagsdeel is klein. Die hof het gehoor tydens Clark se inhegtenisneming, in die eerste paar minute van 2018, het hy beamptes gemaan om hom te skiet. Bron: Daily Mail, Springfield Daily Record